Toeriste moet €800 opdok vir Colosseum-biereArgieffoto van die Colosseum (Foto: Sung Rae Kim/Pixabay) ŉ Paar Amerikaanse toeriste wat by die Colosseum in Rome, Italië ingebreek het om ŉ bier saam met die uitsig te geniet, is ŉ yslike boete opgelê. Die twee, onderskeidelik 24 en 25 jaar oud, het Maandag met sonop na die tweede verdieping van die antieke gebou, waar swaardvegters teen mekaar moes veg, opgeklim. ŉ Inwoner, wat vroeg opgestaan het, het egter die twee gesien en die polisie ontbied. Hulle het skuld beken dat hulle ingebreek het om ŉ bier te drink en is ŉ boete van €800 (sowat R14 000) opgelê, het ŉ woordvoerder van die polisie aan AFP gesê sonder om verdere besonderhede te verskaf. Dis nie duidelik hoe die twee by die wêreldbekende 2 000 jaar oud struktuur ingebreek het nie. Voor die pandemie het sowat 25 000 mense daagliks dié toeristebestemming besoek.